पटेरा स्वास्थ्य केंद्र पर मिल जाता इलाज तो बच जाती पांच जानें
शर्मनाक बयान: सीएमएचओ ने कहा पूरे प्रदेश में एेसा ही चल रहा है
घर में बने भजिया खाने से हुई घटना
शुक्रवार-शनिवार की दरम्यानी रात जिला अस्पताल में पिता, तीन बेटियों और एक बेटे की हो गई थी मौत
नीमखेरा से संजय मौर्य
ग्रामीणों के सामने जब एक-एक करके एंबुलेंस से पांच शव उतारे गए, तो हर किसी की आंखों से आसू झलक आए, महिलाएं जहां आपा खो बैठीं वहीं पुरुष सदमे को सहन नहीं कर पा रहे थे। कोई कह रहा था डाक्टरों की लापरवाही ने पूरा घर उजाड़ दिया तो कोई इस चिंता में था कि हादसे से बची गीता का क्या होगा। दरअसल यह नजारा दमोह जिला मुख्यालय से 37 किमी दूरी पर
पटेरा के नीमखेरा का था। जहां पर शनिवार को गमहीन माहौल में 4 बहन भाइयों को एक साथ दफनाया गया और पिता की अंत्योष्टि की हुई। इधर पूरे समय परिजन प्रशासन के अधिकारियों को काेसते रहे। मौके पर पहुंचे अधिकारियों के प्रति भी ग्रामीणों में आक्रोश फूटा। लापरवाह बीएमओ को मारने दौड़़े, तो उसने भाग कर जान बचाई।
दरअसल शुक्रवार-शनिवार की दरम्यानी रात पटेरा के नीमखेड़ा निवासी लटोरी पटेल के घर में बेसन के भजिया बने थे, जिन्हें खाने के बाद लटोरी पटेल 45 सहित उसकी बेटी दीक्षा 12, काजल 10, हल्लीबाई 8 एवं बेटा पुष्पेंद्र 5 की मौत हो गई। जबकि माया पति हरिदास पटेल 35 जेठानी,, रानीबहु 70 सास, चंदाबाई पति मकुंदीलाल 32 जेठानी और प|ी गीता बाई 35 की तबियत बिगड़ने पर अस्पताल में भर्ती कराया गया। गीता ने भजिए कम खाए थे, इसलिए वह बच गई। जिला अस्पताल में सुबह कलेक्टर श्रीनिवास शर्मा और एसपी तिलक सिंह पहुंचे।
डाक्टरों ने ले ली परिवार की जान: उप सरपंच दीपक पटेल ने एसडीएम नंदलाल सामरथ को दिए बयान में बताया कि शाम को नीमखेरा से हालत बिगड़ने पर वह स्वयं किराए का वाहन करके लटोरी, दीक्षा और पुष्पेंद्र को सीएचसी सेंटर पटेरा लेकर पहुंचा था, लेकिन कुछ देर बाद हल्ली बाई और काजल की हालत भी बिगड़ गई। पटेरा में डॉ. मुकेश अहिरवार गायब थे, वहां पर नर्स लता चौरसिया थीं, उसकी जगह पर ललिता नाम नर्स की ड्यूटी थीं, लेकिन वे जिला मुख्यालय से बिना किसी सूचना के बाहर थीं। लता भी पांच लोगों को एक साथ गंभीर देखकर घबड़ा गईं और उन्होंने वहां से जिला अस्पताल रेफर कर दिया। बाद में डॉ. डीके राय पहुंचे, जब तक वे लोग दमोह पहुंच गए थे और यहां पर पांचों की मौत हो चुकी थी। यदि समय पर इलाज मिल जाता तो सब लोग बच जाते थे, लेकिन मुख्यालय पर डाक्टर न होने के कारण सभी की जाने चलीं गईं।
लटोरी ने दीक्षा से कहा था भजिया बना दो: मृतक की प|ी गीता ने बताया कि उनके पति लटोरी ने भजिया बनवाए थे। उन्होंने बेटी दीक्षा से बोला था कि मम्मी से बोलो की भजिया बनाओ। वे ही धनिया और तेल पटेरा से सोमवार को लेकर आए थे। महिला ने बताया कि उसने बीज के लिए घर में चने रखे थे, जिन्हें छानने के बाद बची दाल को गांव के कप्तान सिंह की चक्की से पिसवाया था, जिसके बाद भजिया बनाए थे। उसने बताया कि चने में कीटनाशक मिला था, लेकिन पिसवाने के पहले उसने दो बार धोया था। गांव पहुंची एफएसएल की टीम ने मौके से तेल और बेसन के सेंपल लिए हैं।
एक भाई और तीन बहनों को एक ही गड्ढे में दफनाया: शव पहुंचने के बाद ग्रामीणों ने एक-एक करके चारों के शव एक ही गड्ढे में दफना दिए, इसके अलावा समाधि के बाजू में ही पिता लटोरी का अंतिम संस्कार किया गया। पिता को मुखाग्नि देने वाला बेटा भी नहीं बचा। ऐसे में भाई ने अंतिम संस्कार किया। अंतिम संस्कार के लिए सरपंच ने लकड़ी भिजवाई थीं, लेकिन वे भी कम पड़ गईं, ऐसे में ग्रामीणों ने अपने घरों से अंतिम संस्कार करने के लिए लकड़ियां दीं। बताया जाता है कि तीन बेटियों के बाद एक बेटा पुष्पेंद्र हुआ था। यहां पर बिकने वाली खाद्य सामग्री की कभी जांच नहीं होती, सब मिलावटी बिकता है।
दमोह। नीमखेड़ा में जैसे ही शव पहुंचे परिजन बेकाबू हो गए। महिलाओं के बीच बैठी गीता बार बार बेसुध हुई।
भीड़ से जान बचाकर भागे बीएमओ
सीएमएचओ एके बड़ोन्ना मामले की जांच करने के लिए पटेरा पहुंचे। यहां पर सीएमएचओ बयान ले रहे थे। जांच में पाया गया कि पटेरा सीएचसी सेंटर में डॉ. मुकेश अहिरवार की ड्यूटी थी, लेकिन वे नहीं आए थे। बीएमओ डॉ. डीके राय भी मुख्यालय पर नहीं थे। शव दमोह पहुंचने के बाद वे पटेरा पहुंचे। बाद में सीएमएचओ मामले की पड़ताल करने के लिए हिनौता डॉ. राय को अपने साथ लेकर पहुंचे, जैसी ही भीड़ ने देखा, उन्हें खदेड़ने लगी। वे तुरंत दौड़कर अपनी सूमो गाड़ी में बैठे और चालक को सीट से हटाकर खुद गाड़ी चलाते हुए भाग गए, यदि वे रुक जाते थे, मामला गंभीर हो सकता था। इस बीच डॉक्टर को भगाने वाले पुलिस अधिकारी के खिलाफ ग्रामीणों ने पुलिस मुर्दाबाद के नारे लगाए।
नीमखेरा पहुंचे सीएमएचओ के सामने जब ग्रामीणों ने बीएमओ डॉ. डीके राय और ड्यूटी डाॅक्टर मुकेश अहिरवार को निलंबित करने की बात कही तो उन्होंने कहा कि ऐसा पूरे प्रदेश में चल रहा है, कहीं पर भी डाॅक्टर मुख्यालय पर नहीं होते हैं, यदि हम उन्हें भी सस्पेंड कर देंगे तो व्यवस्थाएं और बिगड़ जाएगीं, उन्होंने पटेरा सीएचसी सेंटर में बैठकर डॉ. राय से लंबी बात कही, इस बीच ग्रामीणों ने कहा कि कोई भी डाॅक्टर फोन नहीं उठाता है, इस पर कुछ अधिकारी बोले डाॅक्टर तो ठीक हैं सीएमएचओ स्वयं फोन नहीं उठाते हैं।
चंदे से जुटाई राशि
शव का अंतिम संस्कार करने के लिए लकड़ियां पहुंच गईं थीं, इस बीच परिवार की स्थिति गड़बड़ होने पर तुरंत जनपद अध्यक्ष बद्री पटेल ने 2500 रुपए, एसडीएम नंदलाल सामरथ ने 5000 और प्रशासन की ओर से 2500 रुपए की राशि उपलब्ध कराई गई। श्री सामरथ ने बताया कि विधवा महिला के लिए शासन की योजनाओं के तहत 75 हजार रुपए की आर्थिक सहायता मिलेगी। इसके अलावा जनधन योजना का लाभ भी मिलेगा।
एसडीएम और सीएमएचओ की रिपोर्ट आ गई
कलेक्टर श्रीनिवास शर्मा ने बताया कि दोनों की रिपोर्ट आ गईं हैं। डॉ. डीके राय और डॉ. मुकेश अहिरवार को निलंबित करने का प्रस्ताव शासन को भेज रहे हैं। संभवता सोमवार को उन्हें सस्पेंड कर दिया जाएगा। इधर पुलिस ने नीम खेड़ा टीम भेजकर तेल और बेसन के सेंपल लिए हैं। एफएसएल की टीम ने सारे सेंपल लिए हैं।
गड्ढा खोदते हुए
प्रशासन को कोसा
मृतक के चाचा मुन्ना पटेल बच्चों के शव को दफनाने के लिए गड्ढा खोद रहे थे। लेकिन इस बीच वे प्रशासन को भी कोस रहे थे। उन्होंने रुधे गले से कहा कि यदि डाक्टरों ने समय पर इलाज कर दिया होता तो उनका लटोरी और उसका परिवार बच जाता। इस बीच ग्रामीणों ने यह भी कहा तीन बार ऐसा हो चुका है, पटेरा में लोगों की इस तरह ही मौतें हो रहीं हैं।
hin_Deva hin_Deva awa_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva